ועדת הכנסת, כנסת 18, פרוטוקול מספר 289, 2012-06-26 13:25

זאב אלקין: חברים, אחר צהריים טובים.

זאב אלקין: אני פותח את הדיון של ועדת הכנסת בעקבות בקשות שהתקבלו משני ראשי ועדות, מוועדת החוקה ומהוועדה לביקורת המדינה לגבי שני חוקים, בקשה לפטור מחובת הנחה בקריאה שנייה ושלישית.

זאב אלקין: אני אתן לראשי הוועדות לנמק בכמה משפטים את הבקשה שלהם.

זאב אלקין: הראשון הוא חבר הכנסת אברהם מיכאלי, שמייצג פה את יו"ר ועדת חוקה.

זאב אלקין: בבקשה, אברהם.

זאב אלקין: אנחנו לא דנים פה בתוכן כמובן, אלא בצורך בפטור, אז תנמק את הצורך בפטור.

אברהם מיכאלי: מדובר בחוק שהגיע לוועדת חוקה הבוקר לקריאה שנייה ושלישית.

אברהם מיכאלי: אישרנו את החוק, ומסתבר שמדובר פה בהארכת חוק.

אברהם מיכאלי: החוק פג תוקף בשבת.

אברהם מיכאלי: כלומר, ביום ראשון עלול להיווצר מצב - -

זאב אלקין: של ואקום משפטי.

אברהם מיכאלי: - - שאותו חוק יוצר ואקום גדול מאוד בשטחי יהודה ושומרון מבחינת שיפוט, עבירות ועזרה משפטית.

אברהם מיכאלי: ולכן אנחנו חושבים שאזרחים רבים יסבלו מכך.

אברהם מיכאלי: ואנחנו מבקשים שהרצף כבר יחול מעכשיו, כמה שאפשר.

זאב אלקין: הבנתי.

זאב אלקין: לכן אתם מבקשים פטור מחובת הנחה, כדי להביא את זה עוד השבוע.

אברהם מיכאלי: עוד היום להביא את זה לדיון במליאה.

זאב אלקין: הבנתי.

זאב אלקין: תודה רבה.

זאב אלקין: כדי לנהל את הדיון ביחד, חבר הכנסת אורי אריאל, אתה הגשת בקשה לגבי הצעת חוק אחרת, של חוק מבקר המדינה (תיקון מס' 45).

זאב אלקין: מה כאן הסיבות לבקשת הפטור?

אורי אריאל: תודה היושב-ראש.

אורי אריאל: המבקר הנוכחי עומד לסיים את תפקידו ב-4 ביולי למניינם.

אורי אריאל: היות ומדובר פה בתיקון לחוק שמאפשר לו לאחר סיום כהונתו עוד שלושה חודשים לכתוב חוות דעת, אז אנחנו צריכים את זה כמובן בימים הקרובים.

אורי אריאל: עשינו ישיבה הבוקר ואישרנו את זה לקריאה שנייה ושלישית בוועדה, ואני מבקש לאפשר להעלות את זה בלי חובת הנחה.

זאב אלקין: תודה רבה.

זאב אלקין: מישהו רוצה להתייחס?

זאב אלקין: אם לא, אני חושב שהנימוקים לפטור ברורים מאוד.

זאב אלקין: אפשר להיות בעד החוק, אפשר להיות נגדו, בכל אחד משני המקרים, אבל זה ברור שאלו סוגיות שעדיף שהכנסת לא תגרור רגליים אלא תכריע לכאן או לכאן מוקדם ככל האפשר.

זאב אלקין: ולכן אני חושב שהבקשה בהחלט סבירה.

זאב אלקין: גם יו"ר ועדת הכנסת סבר כך – הוא לא בבניין, לכן הוא ביקש ממני לנהל את הישיבה.

זאב אלקין: אבל בהחלט, הרצון שהכנסת תכריע בלי שום קשר לעמדה של כל אחד לגבי תוכן החוקים הוא טבעי ביותר.

זאב אלקין: אז אני מביא להצבעה – בנפרד כמובן – כל אחת מהבקשות.

זאב אלקין: הבקשה הראשונה לגבי הארכת תוקפן של תקנות שעת חירום, יהודה ושומרון.

זאב אלקין: מי בעד הבקשה של ועדת החוקה?

זאב אלקין: מי נגדה?

זאב אלקין: מי נמנע?

זאב אלקין: בעד מתן פטור מחובת הנחה – פה אחד

זאב אלקין: נמנעים – אין

זאב אלקין: הבקשה אושרה.

זאב אלקין: הבקשה השנייה, בקשת הוועדה לביקורת המדינה לגבי הצעת חוק מבקר המדינה (תיקון מס' 45).

זאב אלקין: מי בעד בקשת הפטור?

זאב אלקין: מי נגד?

זאב אלקין: מי נמנע?

זאב אלקין: בעד מתן פטור מחובת הנחה – פה אחד

זאב אלקין: נמנעים – אין

זאב אלקין: גם הבקשה הזאת אושרה.

זאב אלקין: תודה רבה.

אורי אריאל: תודה רבה.

זאב אלקין: הדיון הסתיים.